Jakab, Július, poslanec NR SR (2024-02-27):
Ďakujem pekne. V predchádzajúcej rozprave keď som vystúpil, tak som hovoril hlavne o číslach, pretože na tých sa to dá najlepšie chápať. Nie je to o emócii, kto toho dokázal viac a kto namútil viac vody a vytvoril viac hmly, ale o naozaj tvrdých faktoch. To, že sme dokázali, a to odrazím sa, kde som skončil, to, že sme dokázali medzi krízovými rokmi 2021 a 2022 skonsolidovať verejné financie o 3 %, čo nedokázal takmer nikto v Európe, je proste holý fakt. A že popritom sme rozdali miliardy na pomoc ľuďom, je proste holý fakt. A to, že momentálne sme v situácii, kedy, kedy súčasná vláda robí opatrenia také, ako sme zažili aj v 2012. Lebo ak si pamätáte v 2012, keď nastúpila jednofarebná vláda Roberta Fica, tak okamžite naštartovali a zvýšili takmer dve desiatky najrôznejších daní. Ja zopár uvediem. Zdvihli sa správne poplatky, zrušila sa rovná daň pre fyzické osoby a zaviedla sa k sadzbe 19 % aj sadzba 25 %, zrušila sa rovná daň pre firmy a sadzba 19 % sa zvýšila na 22 %, zvýšili sa odvody z dividend, živnostníkom stúpli odvody, brigádnikom boli zavedené odvody, druhý pilier sa zmenšil, SMER obnovil koncesionárske poplatky, zdanili sa regulované odvetvia, zaviedol sa strop pre dávku v nezamestnanosti a tak ďalej. A to, čo sa stalo v 2012 a ja som vám to hovoril, že rodiny z toho nevideli nič, lebo keď sa zaviedli tieto, tieto nové dane, tak ako sa to zaviedlo teraz pri lex konsolidácia, tak podpora rodín a teda mesačne na jedno dieťa medziročne stúplo viete, o koľko? O 80 centov za rok. Pardon, o 80 centov mesačne. Čiže podpora na dieťa pri všetkých zavedených nových daniach a nových príjmoch, stúpla o 80 centov mesačne. Čo je pramálo. Čo je nič. Nula. A to sa vlastne deje aj teraz, hej. Pri lex konsolidácia, keď sme sa bavili, tak najprv si pozrime, že kam smerujú verejné financie, ale nie z dôvodu, že ste ich zdedili po predchádzajúcej vláde. Agentúra Fitch to odhalila ako prvá ešte na konci minulého roka, keď znížila rating a ten padol na najnižšiu historickú úroveň, akú Slovenská republika získala. Ale tá agentúra tam presne povedala, za čo znižuje ten rating. Že nová vládna koalícia deklaruje zvyšovanie výdavkov, aj keď na papieri sa to tvári ako znižovanie. Už vtedy to prekukli. Aj keď minister to obhajoval, ja tomu rozumiem, že potrebuje obhájiť niečo, čo si sám napíše, ale potom Európska komisia na to prišla. Prišla na to, že tá nula percentná konsolidácia vlastne nie je žiadna konsolidácia, ale je to nula a pol percentné navyšovanie. A keď niečo ministrovi financií bolo vyčítané, Igorovi Matovičovi, ako strašne míňa peniaze, tak v tom najhoršom roku bol deficit 4 mld. eur. Tento rok budeme mať deficit 8 mld. eur. Čo je dvakrát viac. A ja si pamätám vtedy, ako pán minister hovoril, že on, Kamenický, že on hospodáril s 19 mld. ročne a tuto Igor Matovič nevie hospodáriť s 35. V súčasnosti tam máte 40 mld. Tak prečo nehospodárite s devätnástimi, keď ste to dokázali? Pri tom, čo ste zaviedli teraz, nejde o žiadne úspory na strane štátu. Tak ako som hovoril, čo ste urobili v 2012, to robíte aj v súčasnosti. To znamená, že my sme počas tých ťažkých rokov napríklad dokázali zvýšiť výber daní 500 mil. eur ročne. To vy nemáte v pláne, ani sa vám to momentálne nedarí. Ale som si prečítal, že je nárast štátnych zamestnancov zo 437-tisíc na 452-tisíc v tomto roku. Že nové ministerstvo bude stáť 200 mil. U.S. Steel som už spomínal, čo hovoril pán minister Taraba, že však peniaze by sa na to našli. A z tých opatrení, ktoré ste zaviedli, sú zase zvyšovanie dane z dividend zo 7 na 10 %, zavedenie bankového odvodu alebo dane, čo, bohužiaľ, akože aj tak ste nekonzultovali s Európskou komisiou tak, ako ste mali, ale budiž. Zrušil sa deň pracovného pokoja. Zníženie odvodu do II. piliera na 4 %. To v priemere zoberie ľuďom 365 mil., ktoré si mohli nasporiť na svoj dôchodok. Lebo ak má priemerný sporiteľ momentálne v tom fonde 38 rokov a šetril by do 65, tak by sa mu tieto peniaze zhodnocovali 27 rokov. Ak štandardné dlhodobé akciové zhodnotenie je na úrovni 6 %, tak to znamená že tých 365 mil., ktoré by si odložili títo ľudia v tomto roku, by bolo vlastne 1,76 mld. vo veku, keď odchádzajú do dôchodku. A to sa vás chcem možno aj opýtať, ak by ste mi vedeli zareagovať. Ja som počul vyjadrenie šéfa združenia dôchodcov, myslím, že tak sa to volá, ako hovoril... (reakcia z pléna), áno, ako hovoril, že II. pilier by bolo najlepšie zrušiť celý. Tak to dúfam, že to nie je len také akože, že cez neho to púšťate a nakoniec sa to stane, lebo to by bola, to by bolo obrovské nešťastie pre túto krajinu. A ja si myslím, že nehorázna krádež, ak by bol zrušený II. pilier. To je, to je útok na úspory ľudí, ktorí si tam roky rokúce sporia, aby na svojom dôchodku sa mali trochu lepšie. Zavedenie minimálnej dane pre firmy. To sú tie daňové licencie, ktoré sú teraz zavedené, ktoré ste teraz zaviedli odznova, od 340 do 3 840 eur. Alkohol, cigarety 150 mil. eur. Zvyšujú sa zdravotné odvody, čo najviac zasiahne zamestnávateľov a SZČO. To ste už videli asi aj reportáže, o koľko sa zvyšujú minimálne odvody pre živnostníkov. Takže čo spravia zamestnávatelia? Že odložia zvyšovanie miezd zamestnancom alebo im to proste nejakým spôsobom spočítajú, pretože ste zaťažili zamestnávateľov, tí to spočítajú zamestnancom. A o tom sa tu celý čas bavíme. Bavíme sa o 100 eurách pre ženy, ktoré popri tom ako pracujú, nie je to zadarmo, popri tom ako pracujú, aj vychovávajú svoje deti do veku 15 rokov. Nulová valorizácia platov 150 mil. Čo my sme zvyšovali. Ja som to hovoril, valorizovali sme platy na úrovni 27 % zdravotníkom, 21 % učiteľom, štátnym zamestnancom. Vy dávate nulu. Zvýšenie poplatku za skladovanie ropy. Čo sa stane? Samozrejme sa to prenesie do cien za benzín a naftu. Viete, ja si pamätám naše volebné obdobie, keď Robert Fico robil video, aké sú nehorázne ceny benzínu. Stál 1,53, ak si dobre pamätám, na tom videu. Teraz stojí 1,63. Tak ja neviem teda, kde sa stala chyba, prečo tu nestojí už aspoň euríčko. Navýšenie viac ako 900 rôznych poplatkov. To sú ešpézetky, to sú pasy, to sú občianske preukazy, všetko som tu menoval, dokonca som k tomu vám spravil aj webovú stránku, môžte si to pozrieť – ficovepoplatky.sk. A celé toto, vlastne tým rodinám beriete 1,3 mld. eur. Na jednu štvorčlennú rodinu, na jednu domácnosť to vychádza približne tisíc eur. A nevidím, preto to menujem, lebo tak ako ste v 2012 neurobili pre tie rodiny nič, aj keď ste im zvýšili dane, tak aj teraz pre tie rodiny nič nerobíte, keď ste im zvýšili množstvo daní a poplatkov. Skúsme sa inšpirovať tým predchádzajúcim obdobím a to, čo sme spravili pre rodiny, a nechcem to hovoriť len ja, lebo som vám povedal všetky čísla v mojej predchádzajúcej reči, ale pozrime sa na dáta. Pozrime sa na analýzu Rady pre rozpočtovú zodpovednosť, ktorá vyšla v novembri, a tá hovorí o dopade inflačnej krízy na obyvateľstvo Slovenskej republiky. A hovorí o tom, ako obyvateľstvo Slovenskej republiky zvládlo inflačnú krízu. Áno, to je to, na čom ste si mnohí postavili kampaň, lacnejšie potraviny. Zase, stále ich nevidím. Stále čakám na nejakú analýzu, aby sme sa vedeli od niečoho odraziť. Ale žiadne znižovanie cien potravín doteraz nebolo. Tak ako sú energie zachované, ceny, ktoré vybavil Igor Matovič, tak pri cenách potravín sa vám zatiaľ nič nepodarilo. Ale poďme si pozrieť, ako najväčšiu inflačnú krízu, ktorú znova schytala vláda Igora Matoviča a Eduarda Hegera, ako sa s ňou popasovali tieto vlády. Ale nie emočne, ale na dátach. Tak sa pozrime, že rodina, jednotlivec s jedným dieťaťom, dajme tomu, slobodná matka s jedným dieťaťom napriek inflačnej kríze dokázala zvýšiť svoju kúpyschopnosť o 16 %. To znamená, že aj keď bola obrovská inflačná kríza, dostala od štátu takú podporu, napríklad 200 eur na dieťa a iné, ktoré som tu menoval, že si dokázala o 16 % kúpiť viac, takáto rodina, ako dokázala predtým. Jednotlivec s dvomi deťmi. Dajme tomu, slobodná matka s dvomi deťmi. Napriek inflačnej kríze sa jej zvýšila kúpyschopnosť o 22 %. Jednotlivec s tromi a viac deťmi, sa mu zvýšila napriek inflačnej kríze kúpyschopnosť o 28 %. Dvojica s jedným dieťaťom, zvýšila sa kúpyschopnosť o 12 %, dvojica s dvomi deťmi o 19 % a dvojica s tromi a viac deťmi, napriek tomu, aká bola vysoká inflačná kríza, sa im zvýšila kúpyschopnosť o 24 %. A to je to, čo hovorím. Opatreniami prorodinnými motivujeme rodičov, aby mali deti, aby sa toho nebáli, pretože dokážu s tými deťmi prežiť aj tú najhoršiu inflačnú krízu. Keď zdražuje všetko a nie na Slovensku, ale v celej Európe kvôli konfliktu, že Rusko napadlo Ukrajinu. A tieto rodiny to dokázali prežiť, minimálne sa im zvýšilo o 12 %, že si ešte viac dokázali dopriať vo svojom živote, že zobrali deti niekde na výlet, alebo si zlepšili zdravotnú starostlivosť, alebo ich vybavili lepšími pomôckami do škôlky, alebo ich zapísali na nové krúžky. A tie najväčšie rodiny dokonca o 30 %. O takmer 30 % sa im zvýšila kúpyschopnosť. O tretinu viac boli schopní si kúpiť. A preto hovorím, že netreba v tom prestať. Peniaze sú, počujeme to každý deň, že peniaze sú. A podľa posledných údajov majú ženy v Slovenskej republike o 16,6 % nižšie mzdy ako muži. Pričom priemerný rozdiel v Európskej únii je 12,7 %. Slovenská republika je v tejto štatistike na chvoste krajín Európskej únie, konkrétne na 23. mieste. Tak urobme niečo preto, aby sme sa posunuli dopredu. Tak ako sme to urobili v politike podpory detí v rodinách. A nie je to zadarmo, nie je to dávka. Je to daňový bonus pre pracujúce ženy. Teraz poviem jeden príklad. Mám to úplne že z prvej ruky. Žena právnička odišla na materskú, následne mala aj druhé dieťa, čiže kontinuálne bola približne päť rokov s deťmi doma. Po tomto období sa chcela zamestnať, chcela aj prinášať nejaké hodnoty, chcela byť už v kolektíve pracovnom, ale ranné dochádzanie do škôlky, následne vyberanie detí zo škôlky a tak ďalej, poznáte to tí, ktorí máte deti, dohodla sa so zamestnávateľom na polovičnom úväzku. Táto mladá právnička, neakceptovali jej roky praxe, ktoré bola na materskej „dovolenke", a teda o to bola ukrátená oproti iným kolegom. A dostala plat 1 200 eur na plný úväzok. To znamená, že na polovičný úväzok 600 eur v hrubom. Týchto 600 eur v hrubom je cca 400 v čistom, ale nemá nárok napríklad na stravnú jednotku, lebo je to stále polovičný úväzok. Musí dochádzať do tej práce, keď bola doma s deťmi, tak dostávala 370, niečo cez 400 eur mesačne. Toľko teraz ani nezarobí táto žena. A pritom sa dokáže aj starať o rodinu, chodí do práce, prináša hodnoty, zvyšuje naše HDP, a preto si myslím a znova sa k tomu vraciam, že tak ako majú deti bezprecedentnú oporu v rodinách, a vyzývam aj súčasných členov koalície, ja viem, že ste to už znížili, že už nie je 140, už je iba 100 a v niektorých prípadoch iba 50, naozaj vás žiadam, aby ste tú podporu pre rodiny zachovali a žiadam vás, aby sme aj stierali tieto rozdiely medzi oceňovaním ženskej a mužskej práce, aby sme pozerali na to, že ženy, ktoré sú na materskej, prichádzajú o kariérny rast, že mnoho času svojho života obetujú starostlivosti rodinu, všetka česť im. A tu by sme mali preukázať aspoň takýmto gestom, že zarobia o 100 eur mesačne viac. Takže vás chcem všetkých poprosiť o podporu tohto zákona, peniaze sú, historicky som to, myslím, že celé opísal a je to, je to dobré a potrebné. Ďakujem veľmi pekne. (Potlesk.)